b'\n_START_ARTICLE_\nMiran \xc5\xa0ah\n_START_SECTION_\nVladavina\n_START_PARAGRAPH_\nMiran \xc5\xa0ah je najprej vladal ob\xc5\xa1irnemu ozemlju s sredi\xc5\xa1\xc4\x8dem v Kandaharju, ki ga je dobil leta 1383. \xc5\xa0e isto leto je zatrl upor Kartidov, ki so kot timuridski vazali vladali v ve\xc4\x8djem delu Horasana. Svoj polo\xc5\xbeaj v Horasanu je utrdil tako, da je preostale kartidske prince povabil na banket in jih pobil._NEWLINE_Leta 1396 je prevzel oblast v Azerbajd\xc5\xbeanu z glavnima mestoma Soltanije, nekdanjo prestolnico Ilkanata, in Tabriz. Poleti 1398 se je iz Tabriza odpravil na vojni pohod, da bi podjarmil D\xc5\xbealajiride v Bagdadu, vendar je moral pohod odpovedati. Medtem so do Timurja pri\xc5\xa1le govorice, da ga namerava sin izdati. Timur je bil na svojega sina jezen tudi zato, ker ni re\xc5\xa1il problema z utajevalci davkov na svojem ozemlju in nesposobnosti, da bi obdr\xc5\xbeal pomembno trdnjavo Alind\xc5\xbeak, ki so jo osvojili D\xc5\xbealajiridi. Leta 1399 je Timur proti njemu poslal vojsko pod poveljstvom svojega ne\xc4\x8daka Sulejman \xc5\xa0aha, da bi ga odstavila. Miran \xc5\xa0ah se je s Sulejman \xc5\xa0ahom prostovoljno vrnil k o\xc4\x8detu, ki ga je odstavil in uvrstil v svoje spremstvo. Njegove prijatelje in svetovalce je ukazal usmrtiti._NEWLINE_Pozimi leta 1386 je Miran \xc5\xa0ah porazil vojsko Zlate horde na pohodu v Perzijo. Ujel je veliko nasprotnikov in jih predal Timurju, on pa jih je pod milimi pogoji osvobodil.\n_START_SECTION_\nNasledstvo\n_START_PARAGRAPH_\nZaradi du\xc5\xa1evnih te\xc5\xbeav, ki so bile posedica po\xc5\xa1kodbe, Miran \xc5\xa0ah ni bil kandidat za Timurjevo nasledstvo. Po Timurjevi smrti leta 1405 je Miran \xc5\xa0ahovemu sinu Aba Bakru uspelo pregnati d\xc5\xbealajiridsko vojsko iz Tabriza in Miran \xc5\xa0ah je ponovno prevzel oblast v Azerbajd\xc5\xbeanu in posku\xc5\xa1al z vojsko podpreti svojega drugega sina Halil Sultana v njegovih zahtevah po timuridskem prestolu, vendar se je moral vrniti. Soo\xc4\x8diti se je moral z vedno ve\xc4\x8djo gro\xc5\xbenjo turkmenske plemenske zveze Kara Kojunlu, ki jo je vodi Kara Jusuf. Slednji je porazil Abu Bakra v Nahi\xc4\x8devanu leta 1406 in ponovno v Sardrudu leta 1408. V zadnji bitki je bil Miran \xc5\xa0ah ubit._NEWLINE_Miran \xc5\xa0ahovi potomci so ponovno igrali pomembno vlogo v ostankih Timuridskega cesarstva, ko je Abu Said pri\xc5\xa1el na oblast v Transoksaniji. Abu Said je bil tudi prednik ustanovitelja Mogulskega imperija Baburja.\n_START_SECTION_\nDru\xc5\xbeina\n_START_PARAGRAPH_\nMiran \xc5\xa0ah je imel tri \xc5\xbeene in sedem prile\xc5\xbenic, s katerimi je imel sedem sinov in neznano \xc5\xa1tevilo h\xc4\x8dera. Sin Halil Sultan Miran \xc5\xa0ah je bil od leta 1405 do 1409 vladar Transoksanije.'